
      Sandri, opet
    

  
     

     

    All I want in life’s a little bit of love to take the pain away

Getting strong today, a giant step each day.
Jason Pierce

  
    UVODNA PJESMA

ILI

BORBA PROTIV ZABORAVA:

TEORIJA & PRAKSA

     

    TEORIJA

    najbolji način

da nešto otrgnete

zaboravu

jest da to

zapišete.

    isto tako

zna biti

od velike pomoći

ako to što zapišete

stavite na mjesto

koje je određeno

za pohranu priloga

borbi protiv

zaborava.

    i da ne zaboravim:

važno je ne zaboraviti

zapisati ono

što ne želite

zaboraviti.

    moram priznati da ovo zadnje

zvuči banalno i izlišno

i to baš zato što to i jest –

a to je i razlog zbog kojeg se tako lako

zaboravlja.

     

    PRAKSA

    Miroslav je jučer

komentirajući moje odgovore

na postavljena pitanja

primijetio:

slavonski smisao za humor je glup

ali efikasan.

    to mi se svidjelo

pa sam odlučio zapisati.

    kada smo već kod stvari

koje mi se sviđaju –

jedan primjer

dobre književne

studije.

    Kruno upada u sobu urlajući:

tko je rekao da žensko pismo ne postoji?

naravno da postoji –

histerično premještanje namještaja

konkretnost

tvarnost

tjelesnost.

    rekao je još nešto

o ženskom pismu

ali se ne mogu sjetiti

što.

    zapravo mogu

ali spominju se

određena imena i prezimena

pa prijeti realna opasnost

da se studija pretvori

u neukusan

književni

trač.

     

    p.s.

    postoje stvari koje su gore

od teorije.

  
    NEŠTO O NJOJ

ILI

KAKO KREŠIMIR PINTARIĆ ZAMIŠLJA LJUBAVNU POEZIJU NA KRAJU XX. STOLJEĆA, KOJA NE MORA, NUŽNO, IZAZVATI POMOR MEĐU ČITATELJSTVOM

     

    

  
    PRVA

     

    ja sam u Zagrebu

žena mi je u Osijeku.

to ima svojih prednosti i nedostataka.

ali nisam htio o tome.

    želim reći ovo:

ponekad ja idem u Osijek

a ponekad ona dođe u Zagreb

i bez obzira na pravac kretanja

trošimo se nemilice.

najizrazitije prvi i zadnji dan

čini mi se.

    ona mi i nije žena

mislim prava žena

tek ja nju tako zovem: ženo.

bilo kako bilo

lijepo nam je kada smo zajedno.

    mislim da je volim.

  
    DRUGA

     

    ona nije nikada vulgarna

dok sam ja počesto.

ona pita: može jedno maženje?

a ja: nismo se dugo jebali zar ne?

ipak čini mi se da joj to uopće ne smeta.

    kada koristim izraze kao pička kurac jebanje

ona me uvijek pomiluje

rukom ili pogledom

kako joj je već zgodnije u određenom trenutku

i kaže mi

ne bez zanosa:
moja seljačina!

    mislim da me voli.

  
    TREĆA

     

    ona je prilično šutljiva.

u svakom slučaju

šutljivija nego se to

od žene očekuje.

ako netko misli da se zbog toga žalim

griješi.

    ipak ponekad popizdim zbog toga

ili nečeg drugog

i kažem joj:

daj pričaj nešto.

ona me samo pogleda

ili pita:

što?

onda odustajem.

    dogodi se da izađemo zajedno

a da i ne budemo zapravo zajedno:

budemo u istoj birtiji

ona sa svojim curama

ja sa svojim dečkima.

ma koliko se dobro

ili loše

zabavljao

s vremena na vrijeme potražim je pogledom:

često imam priliku vidjeti

da se sasvim dobro provodi

i da je daleko od svake

šutljivosti.

    onda se samo nadam

da će večer završiti u pravom trenutku.

u tom će slučaju

na putu do kuće

i moja najbesmislenija pitanja

dobiti prave odgovore.

    moram dodati da sam primijetio kako intenzitet razgovora

ima veze s količinom konzumiranog alkohola.

ja obično prednjačim:

glasan sam

i smijem se

koječemu.

    a kada se uvučemo u krevet

pitam: o čemu si pričala s curama?

ona mi samo jezikom začepi usta

pa se lijepo pojebemo.

    isto tako sam primijetio kako razina eksperimentiranja

ima veze s količinom konzumiranog alkohola.

teško je reći tko

prednjači.

    bilo kako bilo

prije nego zaspimo

ležimo neko vrijeme

u mraku

i tišini

osjećajući se

upravo

sjajno.

  
    ČETVRTA

     

    ponekad se dogodi ovo:

sjedim za stolom i nešto pišem

ona je u krevetu i nešto čita.

onda osjetim da me gleda: želi mi nešto reći

ali misli kako ne bih htio da me prekida.

tada se okrenem prema njoj

da joj pokažem

kako to što pišem

nije ništa

važno.

    pišeš li o meni?

pita.

    ja samo šutim jer mislim kako ni da ni ne

nije neki odgovor na to pitanje

a istodobno znam

da ona očekuje

upravo jedan

od ta dva

odgovora.

    voljela bih kada bi ponekad pisao o meni

kaže.

    onda ustajem od stola i sjedam do nje.

neko vrijeme ostajemo tako

a onda joj kažem:

imam prijedlog.

napravit ću kokice

pa ćemo gledati TV.

nekakav film

ili seriju.

ili emisiju o mravima Eskimima Budimpešti.

sutra ću napisati

nešto o tebi.

  
    PETA

     

    ona i ja počesto organiziramo seks.

mislim – nemam nikakvu predodžbu o tome

koliko često to drugi rade

ali kada bi me pitali koliko učestalo

organiziramo seks

rekao bih:

često.

    ipak povremeno se dogodi sljedeće:

krenem prema njoj

i ona odmah kaže: nemoj.

    onda se trudim biti

umiljat duhovit zavodljiv.

kažem: pa to te neće ubiti.

ili: hajde prostate radi

ako već ništa drugo.

očigledno je da mi

umiljatost duhovitost zavodljivost

nisu jača

strana.

    znam: čovjek ne može biti ono što nije.

    kada mi dopre do svijesti

da su mi izgledi

ništavni

pokušam izazvati

makar sažaljenje:

pa neću valjda drkati pored ovakve žene.

ona slegne ramenima:

pa to te neće ubiti.

    usprkos svemu mislim da me voli.

  
    ŠESTA

     

    kada želim nešto reći o njoj

uhvatim se kako govorim: moja žena.

a ne mislim tako.

    polako.

evo u čemu je stvar.
mrzim kada netko kaže: moja žena.

    pomislim: kurac je tvoja

ostavit će te

prije nego što dovršiš rečenicu.

pomislim: ostavit će te

a onda ćeš tumarati okolo

kao heroj

i svim ćeš prijateljima

ići na kurac.

    čak i ako ispadne da sam pogriješio

znam da je sve to

čisti slučaj:

nitko i ništa nije ničije.

    kao iznimku priznajem jedino smrt.

  
    SEDMA

     

    istini za volju

ona i nije neka čitateljica poezije.

    ali tko danas jest.

    ne mogu zamisliti nikoga kome bi bilo važno

čita li netko poeziju ili ne

osim ako mu to nije nekakvo

eliminacijsko pitanje.

    otprilike ovako:

upoznaš se s nekim

pitaš: čitaš li poeziju?

pod jedan: odgovor je da

okrećeš se i tražiš neku

normalnu osobu

za razgovor.

pod dva: odgovor je ne

laknulo ti je i počinješ nešto za što se nadaš

da će se pretvoriti

u dobru zabavu.

  
    OSMA

     

    nedavno mi se dogodilo

da sam htio nešto reći o njoj

ali sam na kraju govorio o nečem sasvim drugom.

sada se kajem zbog toga.

ne previše: tek toliko da znam da je u pitanju kajanje.

    pretpostavljam da se svakom dogodi da želi reći nešto

Stvarno Važno

pa mu se to izjalovi.

    meni je to već sasvim normalno.

  
    DEVETA

     

    ona nikada ne traži da pročita

ono što sam napisao.

potpuno je razumijem.

    ipak još nikada nije odbila pročitati nešto

što bih joj

ničim izazvan

ponudio na čitanje.

    i uvijek kaže: sviđa mi se.

zapravo skoro uvijek.

kada je izuzetno dobre volje

priđe mi s osmijehom

gotovo ozarena

zagrli me kao što se grli retardirano dijete

i kaže:
pjesniče!

    mislim da me voli.

  
    DESETA

     

    usred nekog nevezanog razgovora

ona se uozbilji

i kaže: htjela bih imati rakuna kada budemo muž i žena.

    pokušam preko toga prijeći nekakvom frazom.

kažem: o tome bi vrijedilo porazmisliti.

ili: trebalo bi se raspitati

smiju li se izvoditi u šetnju

na javne površine.

    ali ona ne dopušta da ostane na tome.

ozbiljna sam

a ti nisi duhovit

kaže.

    odgovaram joj da ćemo se

ako stvari tako stoje

teško razumjeti.

a ako na trenutak pristanem na ozbiljnost

kažem kako mislim da mi je rakun potreban

kao rupa u glavi.

kažem kako mislim da će joj nekoliko komada djece

ubiti želju za rakunima.

kažem kako mislim da će nam nekoliko dobrih knjiga

biti sasvim dostatna

razonoda.

    onda ona mijenja taktiku:

sjeda bliže i postaje izrazito umiljata

naslanja mi glavu na rame

ili se igra s mojom kosom

i kaže da bi meni njoj i rakunu moglo biti sasvim fino

i da su rakuni vesela i nestašna stvorenja

koja više od svega

na ovom svijetu

vole kidati
knjige.

    ponekad mislim da rakune voli više nego mene.

  
    JEDANAESTA

     

    druga najljepša stvar što mi se može dogoditi

jest da se probudim pored žene koju volim.

točnije – da se probudim sam od sebe.

    prva jest da me ona probudi.

ako netko misli da to radi

poljupcem

kavom

doručkom

ili takvim nečim

lud je čovjek.

    ona mene budi šutanjem.

    kada ujutro otvorim oči i vidim

da su i njezine otvorene

upitam je:

jesi li me šutnula ili sam se sam probudio?

    ponekad mi pokuša slagati

ali mislim da još nikada nije uspjela.

dovoljno je da je pogledam u oči.

bez suvišnog okolišanja

i prenemaganja

one kažu:

naravno da sam te šutnula naivčino.

    mislim da me voli.

  
    DVANAESTA

     

    ako ne znate kako šutanjem budi žena koju volite

ne znam što vas zadržava na ovom svijetu.

    ali ako ne znate kako kuha žena koja ne zna kuhati

ne znam kako možete misliti da vam se dogodilo išta loše.

    kad god nešto skuha

više nisam tako uvjeren da me voli.

  
    TRINAESTA

     

    nešto o čemu bih zapravo trebao šutjeti:

iako je volim

to me ne sprečava da gledam druge žene.

da ne bude nesporazuma

naglašavam:
gledam.

    ja mislim da je to sasvim u redu

ali ona se ne slaže sa mnom.

objašnjavam joj: ako te volim

to ne znači da mi se sve druge žene gade.

muškarci jednostavno vole vidjeti lijepu ženu

i po tom se pitanju

ništa ne može učiniti.

ona samo zatvori oči

i počne preglumljeno duboko disati.

kao da sam je upravo pokušao ubiti

izrekavši najveću glupost na svijetu.

    ne pokušavajte ženi objašnjavati ovakve stvari.

    kaže: mogu shvatiti da gledaš druge žene

dok nisi sa mnom

ako uopće ostaješ samo na tome

ali ti si toliko bezobrazan da ih gledaš

i kada si pored mene.

    u pravu je: bezobrazan sam.

    bilo kako bilo

meni je veći užitak

gledati druge žene

dok je ona u blizini.

ako vidim nešto žensko

vrijedno podrobnijeg razgledavanja

kažem da idem pročavrljati

s ovim ili onim

pa tijekom razgovora

svu pažnju usmjeravam

na periferni vid.

    to mi pričinjava znatnu ugodu

ali je najčešće

pogubno

za razgovor

koji vodim.

    u jednom trenutku postanem svjestan

da ona prolazi pored mene

i da mi nehajno

onim savršeno mirnim

nije-ništa-važno-ali-da-te-podsjetim glasom

dobacuje:

rekla sam ti da ne gledaš druge žene životinjo.

    ne znam zašto ali mislim da me voli.

  
    REBEKA NEĆE UMRIJETI

ILI

KAKO KREŠIMIR PINTARIĆ ZAMIŠLJA POEZIJU KOJA, AKO NIŠTA DRUGO, OPRAVDAVA SVOJ NASLOV

     

     

  
    PRIPOVIJEST

     

    u rujnu prošle godine iznajmio sam

dvosobni stan:

Knežija

centralno grijanje

svježe oličen

prelakirani parketi

ispravne sanitarije.

dobar pogled u stanove u susjednoj zgradi.

razmišljao sam da odustanem od kupnje televizora.

bio sam vrlo zadovoljan.

    prvih dana sam hodao na prstima

i osluškivao kako susjedstvo diše.

u stanu do imali su irskog setera

koji je potvrđivao moje stajalište

da pse ne treba držati u stanu.

u stanu iznad živjela je samo jedna osoba

ili barem samo jedna koja je nosila klompe.

nisam uopće sumnjao u to da je u pitanju

neki ljubitelj golih podova.

bio sam uvjeren da je po zanimanju

liječnik ili zubar.

    bilo kako bilo

prevario sam se u procjeni sanitarija

tako da sam pred Božić

morao promijeniti gumicu na slavini.

papagajke sam posudio od susjede s irskim seterom.

kada sam ih vraćao

rekla mi je

ispod glasa

da se u mom stanu

prošle godine objesio vlasnik.

da je dobro zasmrdilo

prije nego su shvatili što se dogodilo.

zahvalio sam joj za papagajke

i rekao da ne vjerujem u duhove.

tada mi je postalo jasno

zbog čega je stan nedavno uređen.

tu večer sam prijateljima pričao o tom samoubojstvu

dodavši još nekoliko detalja

da priča bude uvjerljivija.

    prije nešto više od mjesec dana

na povratku iz grada zatekao sam gužvu pred zgradom:

policija hitna stanari prolaznici.

ugledao sam susjedu s irskim seterom

i upitao što se dogodilo.

rekla je da je gospodin Dragun skočio kroz prozor

i da je mrtav.

da su tijelo već odvezli

i da je u ograđenom prostoru

ostala samo krvava mrlja na asfaltu

prekrivena najlonom.

i jedna klompa.

    tu večer sam namjeravao provesti podalje od stana

ali nisam:

ostao sam sjediti u naslonjaču.

iz stana iznad

ako mogu to tako reći

neprestano je dopirala tišina.

cijelu večer sam zamišljao kako to popodne

hoda iz kuhinje u sobu

i opet natrag istim putem

kako klompe udaraju po golim podovima

kako u jednom trenutku zastaje

i onda skače kroz prozor.

sasvim sam jasno mogao vidjeti

kako je iza njega ostala

samo jedna klompa ispod prozora.

    ne znam koliko je bilo sati kada sam pozvonio susjedi.

prvo je zalajao njezin pas

a onda sam začuo korake.

osjetio sam podulji pogled.

neodlučnost.

onda se okrenuo ključ

i vrata su se otvorila.

bilo je očigledno da je spremna za spavanje.

upitala me što se dogodilo.

trenutak sam šutio

a onda je upitao:

čime se bavio gospodin Dragun?

pogledala me zbunjeno

i rekla:

bio je trgovački putnik.

gledao sam je

držeći ruke u džepovima.

onda je rekla:

znate li mladiću koliko je sati?

mislim da je htjela zvučati prijekorno.

nije uspjela.

bila je draga žena.

pružio sam ruku

uhvatio njezinu

i prodrmao je.

bila je hladna i mlitava.

rekao sam

hvala

i otišao.

    sutradan sam gledao domara i njegovu ženu

kako pokušavaju ukloniti mrlju s asfalta.

on je donosio kante vode

a žena je metlom čistila tamno mjesto.

maknuo sam se od prozora nakon četvrte kante.

mrlja je bila bljeđa.

skuhao sam kavu

zapalio cigaretu

povukao dva dima.

osjetio ugodnu slabost.

bilo mi je drago što i nakon deset godina pušenja

još uvijek osjetim tu slabost od prve cigarete.

    kada sam izlazio iz zgrade

domara i njegove žene više nije bilo.

mrlja je još bila tu.

vozeći se tramvajem zamišljao sam

kako otac majka bilo tko

dolaze u mrtvačnicu identificirati tijelo

kako potpisuju obrasce potvrde zapisnike

kako preuzimaju pokojnikovu odjeću sat nakit.

klompu.

    izašao sam u Frankopanskoj

prošetao do Cvjetnog

sjeo na klupu

i čekao da se pojave Ivan i Damir.

pokušao sam ne misliti više.

    u jednom trenutku sam postao svjestan

da netko pažljivo promatra

moj lijevi profil.

okrenuo sam se

i ugledao dječaka

od tri-četiri godine.

    hej

rekao sam.

nije se micao s mjesta.

pokušao sam ga zbuniti

gledajući ga netremice u oči.

desetak sekundi je bio miran i ozbiljan

a onda mu se lice razvuklo u osmijeh.

podigao je oduševljeno pogled i ruke prema oblacima

i povikao:

čemu ovo služi?

  
    MORAMO BITI BEZ ILUZIJA O TOME DA MOŽEMO BITI BEZ ILUZIJA

     

    jedne srijede Zvonko dolazi kod mene i kaže:

hoćeš sa mnom na Eurokaz večeras

imam dvije karte i punu kuću gostiju

pa bih rado prespavao kod tebe.

kažem može i pitam:

što se nudi?

Zvonko odgovara:

Ron Athey

peder s HIVom

predstava je krvava

svi se režu i buše

i sve.

neko vrijeme se pretvaram da razmišljam:

odlično

sjest ćemo u zadnji red.

u ronilačkim odijelima

dodaje Zvonko.

    jedne srijede Zvonko i ja se vraćamo s Eurokaza.

noć je predivna i mi ne govorimo.

Ron Athey se rezao

razapinjao

jebao u dupe

itsl.

Zvonko kaže:

sada ti je jasno zašto sam se vratio iz Amerike.

i onda opet hodamo i šutimo.

Zvonko kaže:

čovječe

imaš li kakve slikovnice

nešto za djecu

pun mi je kurac stvarnosti.

kažem:

nemam ništa slično

ali imam komad nekog shita

pa ćemo smotati

komad ili dva.

tko jebe Rona Atheyja.

živi u L.A. a tamo nitko ne umire od starosti.

    jedne srijede Zvonko i ja motamo joint

i njemu je puna kuća gostiju

i prespavat će kod mene.

pušimo joint izvaljeni na krevete

i znamo da svijet ne suosjeća s nama

da se ratovi neće zaustaviti

da se bolesti neće povući

da ljudi neće postati bolji lošiji

nikada.

to nas trenutno uopće ne smeta.

osjetim kako me joint

polako lijepi za krevet

svakim dimom sve temeljitije

kako nemam snage

boriti se s gravitacijom.

kažem:

mislim da mi je mozak

odrvenio.

mislim da mi je tijelo

razliveno.

Zvonko kima glavom i kaže:

aha.

Zvonko kima glavom i kaže:

meni bridi lijevo

uho.

    noć je predivna

ali previše sam napušen

da bih bio u stanju to primijetiti.

a opet znam:

noć je predivna.

Zvonko se umiva u kupatilu

a to u njegovom slučaju znači

da mu je kosa potpuno mokra

da mu je košulja potpuno mokra

da je cijelo kupatilo potpuno mokro.

ne mogu ga vidjeti

ali tišina nakon zatvaranja vode znači

da promatra svoj odraz u ogledalu.

čujem ga kako govori

isprva tiho

a onda sve glasnije:
choose life.

  
    ČVRSTO SAM UVJEREN DA INTELIGENCIJA NEMA NAROČITA UTJECAJA NA OBLIKOVANJE ČOVJEKOVIH STAVOVA

     

    Josip je moj prijatelj.

Josip je dobar čovjek.

Josip je inteligentan čovjek.

vrlo dobar i vrlo inteligentan.

    ali.

    Josip je čovjek

koji mora biti u pravu.

Josip je čovjek

koji misli da su njegovi stavovi općeprihvatljivi.

Josip je čovjek

koji uporno oblikuje javno mnijenje.

    ali.

    nisam ja nikakva javnost.

ne dam se oblikovati.

gunđati volim.

proturječiti također.

jebe mi se za općeprihvatljivost

bilo čega.

    priznajem da mi ne smeta

ako sam u pravu

iako mi je važnije

gunđanje

kao takvo.

    dakle.

    recimo da nas pet-šest pije u nekoj birtiji.

    Josip

potpuno neisprovociran

kaže da je nedavno

upoznao Maju Blagdan

i da se ispostavilo kako je ona

jedna sasvim

pametna zabavna inteligentna

osoba.

    na to mu kažem da sam nedavno

gledao nekakav interview s Majom Blagdan

i da je bila odjevena

i da se ponašala

kao da je femme fatale.

kažem mu da

ukoliko izgledaš kao Maja Blagdan

nije nimalo

pametno zabavno inteligentno

tako se odijevati

i ponašati.

    Josip kaže da to nema veze

s pravom Majom Blagdan

i da je na to prisiljena

jer je njezino ponašanje u javnosti

utvrđeno ugovorom.

    na to mu kažem da mislim da nije

pametno zabavno inteligentno

potpisati takav ugovor.

    Josip odmahuje rukom

i kaže da ja ništa ne razumijem.

    onda se naginje prema meni

i kaže da je Maja za to dobro plaćena.

    svima je jasno

da pasji skot

aludira na moj bonitet.

    a meni je jasno da novci nisu u uzročno-posljedičnoj vezi sa

zabavnošću pameću inteligencijom

kao i da mnoge druge stvari

nisu u bilo kakvim vezama

s bilo čim.

    ali odustajem od toga da dokazujem

tako očiglednu stvar.

    prelazim na upravni govor.

    pitam:

daš li se jebat’ u dupe za novac?

odgovara:

to nije isto.

pitam:

koja je razlika između jebanja u dupe

i jebanja u mozak?

odgovara:

ti mi reci kada si tako pametan.

    trenutak šutim

i promatram ostale:

kučkini sinovi su

već poslovično

na njegovoj strani.

    pomislim:

šteta što nema Boga.

    pomislim:

dobro.

    teatralno pogledam strop

duboko uzdahnem

i kažem:

možda je u dupe
fino.

  
    TRENUTAK PRAVOG OSJEĆAJA

     

    bio sam budan
        i svjestan da telefon u kuhinji uporno zvoni.
        zatim je na trenutak stao
        i onda ponovno počeo.
        pomislio sam da je nekome doista stalo do mene
        i ustao iz kreveta.
        krenuo sam prema telefonu
        opasno se naginjući ulijevo.
        stigavši u kuhinju
        zastao sam – bila je tako jarko osvijetljena
        da sam pomislio kako je taj trenutak negdje na Jarunu
    pala atomska bomba.

    dok sam slobodnom rukom češao zatiljak
        – i žmirkao zaprepašten prosinačkim suncem –
        objašnjavao sam ženskom glasu
        najuvjerljivije što sam mogao
        da sam siguran kako na ovom telefonskom broju
        nema gospodina Markovića.
        kada je napokon povjerovao u to
        na trenutak je zašutio
        a onda rekao:
        meni samo gospodin Marković može pomoći.
        glas je zvučao tako bespomoćno i molećivo
        i meni je još samo malo trebalo da si počnem prebacivati
        što nisam gospodin Marković.
        siguran sam da sam tada trebao nešto reći.
        glas je rekao
        ispričavam se što sam vam smetala.
    nakon toga linija se prekinula.

    stajao sam još nekoliko trenutaka zureći u telefon
        a onda spustio slušalicu
        i prišao prozoru potpuno očaran prizorom:
        prekrasno zimsko sunce nasađeno nad Knežijom.
        dok sam tako stajao pored prozora
        osjetio sam se mamurnim
        ali onako—
        sigurno ste i sami doživjeli jedan od tih mamurluka:
        ne kada se čini da nema smisla išta raditi
    već da ima smisla ništa ne raditi. 

  
    NAJBOLJE GODINE MOG ŽIVOTA

     

    ostali smo uvjerljivo zadnji
        tj.
        potpuno neosjetljivi na cijeli spektar
    konobarovih pogleda.

    pili smo tko-zna-koje pivo
        i pričali o svim lijepim stvarima
        za koje volimo vjerovati
    da su nam se dogodile.

    npr.
        pričali smo kako je bilo divno
        prošlog Božića
        kada je jedna potpuno nepotrebna prepirka
        završila besmrtnom Ivičinom opaskom
        Zvonko
    ti sve srozavaš na intelektualno.

  
    ZANOŠENJE

     

    dogovor je bio da se nađemo kod konja
        u pola jedan.
        za razliku od prethodna četiri
        dan je bio sunčan i topao
        i godilo mi je onako besposlenom 
        držati ruke u džepovima.
        onda sam zapalio cigaretu
        i gledao kako se ljudi beskonačno naguravaju
        oko pristigle jedanaestice.
        učinilo mi se da više nikada neće nikamo otići.
        u jednom trenutku trg se opasno nagnuo
        ostao u tom položaju nekoliko sekundi
        a onda se opet izravnao.
    iz zaprepaštene gomile začuo se izdah olakšanja.

  
    SUBOTA

     

    kada sam stigao u Sedmicu

zauzeo sam strateški važno mjesto

i naručio pivo.

nisam se ni s kim posebno dogovarao

ali sam znao da ću uskoro ugledati barem pet poznatih lica.

bio sam u pravu.

na moju veliku žalost – najmanje tri koja nikako nisam želio.

mislio sam da ću nakon dva tri piva

biti raspoložen da nekoga od njih vrijeđam

ali to se nije dogodilo:

problem je bio u tome što nitko nije bio sposoban

pružiti dovoljno jak otpor

da bi se taj posao isplatio.

kao coup de grâce mog subotnjeg provoda

pojavio se Davor sa svojim ranjenim srcem

i odumirućom jetrom.

stao je do mene

pogledao me svojim mutnim očima

udario rukom o šank

i povikao:

od žena možeš dobiti samo seks!

složio sam se s njim

jer je bilo očigledno da je čovjek u pravu.

onda me zagrlio

i rekao:

postoje žene koje ne mogu nikako—

dalje ga nisam razumio niti riječ

jer je pokušavao pogledom pratiti par dobrih nogu.

trebalo mi je dobrih petnaest minuta da mu objasnim

kako neizostavno moram biti na autobusnom kolodvoru

u pola dvanaest jer dočekujem

tetku iz Dortmunda.

dok sam čekao tramvaj u Frankopanskoj

promatrao sam dvije cure:

bile su malo preglasne da bi bile lijepe

ali previše zgodne da bih se ponašao kao da ne postoje.

odjednom su se njih dvije stišale

počele nešto šaptati

a onda zašutjele

i zagledale se u mene.

potom su prasnule u smijeh.

  
    DOGOVOR

     

    početkom ožujka

gospodin Turković me obavijestio da mora podići stanarinu.

nazvao sam Domagoja

i upitao:

hoćeš živjeti sa mnom?

odgovorio je da bi.

rekao sam mu da dođe na Real–Bayern i pivo.

rekao sam mu:

razmisli što ti je najvažnije kod cimera

uzmi papir i napiši.

ja ću napraviti isto

pa ćemo se mijenjati.

i onda?

upitao je.

ako se slažemo s napisanim

bit ćemo cimeri

odgovorio sam.

tišina u slušalici je potrajala nekoliko trenutaka dulje

nego li je to bilo dramatski opravdano.

možemo te papire zalijepiti na zid

i neka tamo ostanu

dok ne naučimo

živjeti zajedno

dodao sam.

a smijem li napisati pjesmu o proljeću

ili šumskim životinjama?

upitao je.

neka budu šumske životinje

odgovorio sam

i spustio slušalicu.

    stigao je na sam početak utakmice.

rekao sam:

daj da to odmah riješimo

i pružio mu komad papira na kojem je pisalo:

iza mog cimera ne smije poslije tuširanja ostajati voda u držaču za sapun.

kimnuo je.

iz džepa je izvadio ispresavijani komad papira na kojem je pisalo:

moj cimer mora željeti ostati moj cimer.

  
    SVE JE BILO U REDU DOK NISU UBILI PSA

     

    ponedjeljak je navečer

i Krešo i ja ispijamo piva ispred televizora.

gledamo američki film

u kojem Dennis Weaver glumi udovca s dvoje djece

gomilom poslovnih problema

i rakom pluća.

ovo s rakom – naravno – zataji svima:

djeci

sestri

prijateljima.

    film je nabijen emocijama.

priča je topla jednostavna ljudska.

svi preduvjeti su zadovoljeni

da počnemo suosjećati s našim junakom.

    uopće se ne obaziremo na to.

dobacujemo glupe komentare

psujemo

ne bi li film učinili podnošljivim.

    uskoro počinjemo navijati za rak:

kad god se stari Dennis zakašlje

vičemo

KRV!

PLJUNI KRV!

itsl.

na trenutke

gotovo da se i zabavljamo.

    problem je nastao zbog psa.

    oni su prava američka obitelj

i imaju tog psa

– nekog bijelog mješanca.

to je jedina točka u kojoj su nam likovi razumljivi:

volimo tog mješanca.

nasmijava nas.

    bilo kako bilo

jednog dana psa pregazi auto

i to ne njegovom krivicom.

ne volim što se to dogodilo

ali mi je jasno zašto se to dogodilo.

redatelj će sada iskoristiti ovu smrt

i pružiti starom Dennisu priliku da objasni svojoj djeci

kako sva živa bića

umiru

i kako je

smrt

sastavni i prirodni dio životnog ciklusa

– i tako ih pripremiti za ono što neminovno dolazi.

    ne predbacujem

redatelju

scenaristu

čak ni producentima

što su ubili psa.

bilo bi mi draže da nisu

jer ionako

nitko ne može nikoga

pripremiti ni za što.

ali to se tako radi.

    ljudi jednostavno – unatoč iskustvu – vjeruju u takve stvari.

    žao mi je što su ubili tog psa

ali se trudim za to naći opravdanje.

ne i Krešo.

u trenutku u kojem auto pregazi psa

on se uozbilji.

nema dobacivanja.

ispija zadnje gutljaje piva

gasi cigaretu

i ustaje.

gledam ga potpuno nepomičnog na sredini sobe.

iznenada napravi neki neodređen pokret rukom

i ode u svoju sobu.

    što dulje sjedim sâm pred televizorom

postaje mi jasnije.

  
    ŠTO SE DOGODILO

     

    htio sam ti ispričati što se dogodilo
        prije nekoliko večeri
        na Dijaninu rođendanu
        točnije
    na povratku s Dijanina rođendana.

    ne znam zašto
        ali uvijek zaboravim na to kada te nazovem.

    o samom rođendanu nemam ti što reći.
        tek da sam oko pola tri shvatio
        da nitko nije voljan
    odbaciti me do Knežije.

    naravno
        domaćica je svima ponudila prenoćište
        ili druženje do jutarnjih tramvaja
        ali nisam bio u pravom raspoloženju:
        morao sam leći u svoj krevet.
    ili se barem u njemu probuditi.

    tramvajsko stajalište je bilo prazno
        a noć toplija nego se to po mom džemperu moglo zaključiti.
        bio sam u velikom iskušenju da se ispružim
    preko one tri žute sjedalice.

    dolazak tramvaja me razbudio.
        osjećao sam se nekako čudno
    vozeći se tridesetjedinicom.

    prvo što sam zamijetio jest
        da sam najstariji.
        drugo što sam zamijetio jest
    da sam najtrezniji.

    doista je bio čudan osjećaj
        voziti se tim tramvajem.

    mislio sam
        sjeti se kada si se zadnji put vozio noćnim tramvajem.
        mislio sam
        sjeti se kada si se zadnji put negdje napio
        ali stvarno napio
        i onda se takav 
        ni sam ne znajući kako
        dovukao kući.
        mislio sam
        sjeti se kada ti se zadnji put dogodilo da je jedino
        čega se od prethodne večeri sjećaš
        nekakav nepodnošljiv bijes
        i jedan jedini prizor:
        šutam šljunak
        ili kamenje – ono 
        luđački odskakuje
        i zabija se u 
    noć.

  
    YO LA TENGO!

     

    budilica je zazvonila poslije pola pet.

ustao sam

odvukao se do kuhinje

stavio vodu za kavu

a onda otišao u kupatilo.

ispišao sam se

oprao ruke

umio.

rukom pokušao srediti kosu.

    voda je u međuvremenu prokuhala

i proizvodila onaj specifični metalno-vodeni zvuk.

sasvim se dobro uklapao u glasanje

nekakvih ptičurina

koje su se smjestile u krošnje drvoreda ispred zgrade.

napravio sam dvije jače kave s mlijekom

i otišao u Domagojevu sobu

noseći obje šalice u lijevoj ruci

a desnom se odgurujući od zida.

bio je – relativno – budan.

pružio sam mu onu u kojoj je bilo šećera

i rekao:

mrzim formulu.

primio je šalicu s obje ruke

i rekao:

jebat ću ga ako ne pobijedi.

pokazao sam mu srednji prst slobodne ruke

i rekao:

zašto ne počneš odmah?

    dok smo čekali početak utrke

i srkali kavu

Domagoj se okrenuo prema meni

i rekao:

oraspoloži me.

kako bih to mogao učiniti?

upitao sam.

ne znam

smisli nešto

odgovorio je.

trenutak sam razmišljao:

sjeti se onog ludog pornića

koji smo gledali prošli tjedan.

što s njim?

upitao je.

pa ona scena s lubenicom

odgovorio sam.

nasmijao se.

to je bilo stvarno dobro.

    kada je počeo obavezni blok reklama prije utrke

ustao sam

i otišao obući džemper.

čak sam u kuhinji stavio ruke pod mlaz tople vode.

kroz šum vode sam čuo da Domagoj nešto dovikuje.

zavrnuo sam slavinu

i viknuo:

ŠTO!?

daj još nešto

dovikivao je iz sobe.

rekao sam

jebi se

i ponovno odvrnuo slavinu.

    nakon završetka utrke

Domagoj se izvalio na krevet

zatvorio oči

rekao

dobro jutro

i zaspao.

otišao sam u svoju sobu

i učinio isto.

    oko podneva sam se probudio.

nisam imao nikakvog pametnog posla

pa sam ustao reda radi.

u stanu je – doslovce – vladala tišina.

i to ne bilo kakva

nego nedjeljna.

pomislio sam da ću se bolje osjećati nakon tuširanja

ali sam pogriješio.

onda sam skuhao kavu

i gledao kroz kuhinjski prozor.

nije se moglo ništa vidjeti.

rekao sam samo jednom

nedjelja.

    kada se Domagoj probudio

pridružio mi se.

to mi je privremeno popravilo raspoloženje.

nakon nekog vremena je ustao

i rekao da ide u sobu čitati.

rekao sam

u redu

i ostao sjediti u kuhinji.

to nije bilo dobro.

svakim trenutkom osjećao sam se sve sjebanije.

onda sam nazvao ženu da joj kažem da je volim.

    u vrijeme ručka sam umjesto gladi osjetio paniku.

uletio sam Domagoju u sobu

i povikao:

čovječe

meni je sutra prvi dan na poslu.

on je gledao nešto na TVu

i nije ničim odavao da me je čuo.

onda je ipak rekao:

što sad?

idemo na pivo

rekao sam.

    u Princu smo sjeli za šank

i naručili pivo.

polako smo ga ispijali

pušili

i razgovarali o bilo čemu.

oko pet sam bio već prilično pripit

pa sam rekao Domagoju

da je bolje da odmah krenemo

ili neću izaći na vlastitim nogama.

vani se već bio spustio mrak.

    kada smo stigli u stan

otišao sam u svoju sobu

i zatvorio vrata za sobom.

stavio sam blue line swinger na REPEAT

i poglasnio.

sjedio sam na krevetu

u potpunom mraku

i pušio

cigaretu za cigaretom.

Isuse

zašto ne mogu jednostavno pisati poeziju?

  
    SAVRŠENI ZVUČNI ZID ZA KREŠINIH DEVET MINUTA I ŠEST SEKUNDI VJEČNOSTI

     

    čim su se svjetla upalila

Krešo me presreo svojim vratite-nam-novce pogledom.

znao sam da se ovaj gubitak novca

može nadoknaditi jedino

dodatnom potrošnjom.

    Princ ili kod mene?

upitao sam.
Princ

odgovorio je.

    nakon trećeg piva

već je bio izrazito dobre volje.

nagnuo se prema meni

pokucao me po glavi

i rekao:

ti si jedina osoba koja kada kaže

Pintariću

ne misli ništa loše.

poželio sam mu reći

nemoj biti tako siguran

ali sam samo naručio

još jednu rundu.

    nakon šestog piva

prešao je na tequilu.

kada sam ga upitao

zašto?

rekao je da mrzi sedmo pivo.

    nakon treće tequile

bio je definitivno pijan.

nagnuo se prema meni

uhvatio me za nadlakticu

i upitao:

sjećaš li se kada smo uzeli
jabuku?

    nepotrebno pitanje.

i on je to dobro znao.

    sjećaš se da je mene zadnjeg opralo? vi ste svi već bili pukli

a meni apsolutno ništa. skoro sam vas počeo mrziti. mislim

znam da mora i mene ako je vas

a opet

i ne mora.

onda si pustio

LOVELESS

poglasnio koliko je išlo. prvo sam pomislio: ovo nije dobra ideja. bio sam u krivu. dok je svirao only shallow

još uvijek ništa. kada je počela loomer
jabuka se počela igrati mojim rukama i nogama. prvo je ohladila šake i stopala. pa polako ostatak ekstremiteta. uostalom

znaš dobro taj osjećaj.
loomer je svakim trenutkom zvučao sve čudnije i bolje. sekunde su se počele otezati. uskoro sam bio hladan i znojan.

iz utrobe su mi izbijali valovi topline. znao sam: to je to: sad će.

prestao sam disati. i počinje touched. pomislio sam: i više od toga: minuta u kojoj se ona hladnoća pretvara u sreću i ljubav.

predmeti postaju meki i poznati

granice propusne.

onda sam duboko udahnuo i pogledao vas: bili smo mi

najbolji mi

toliko da više

nismo
to
here
knows
when

čista

jebena

sreća

čista

jebena

ljubav

o

oooooooooooo

my

bloody

val

en

ti

n

e

  
    ONO ŠTO SAM PREŠUTIO

     

    bila je jedna od onih loših večeri
        za koju nitko nije htio preuzeti odgovornost
        a koja je završila tako što je Damir zastao usred rečenice
        ustao
    i otišao.

    ponekad pomislim
        ubit ću ga
        kada to sljedeći put napravi.
    ali znam da neću.

    da sam mogao
        rekao bih mu
        pogledaj nas večeras
        kako smo sjebani
        kako smo osjetljivi zakopčani ravnodušni
    gotovo zli.

    da sam mogao
        rekao bih mu
        sjeti se kakvi smo veličanstveni bili na Ivanovom rođendanu
        naročito Domagoj i Ivica:
        gotovo su cijelo vrijeme
        sjedili u naslonjačima i pričali
    blistajući poput obećanja.

    nije bilo nikakve dvojbe o čemu su govorili.

    da sam mogao
        rekao bih mu
        lijepo je što smo sjebani
    na tako lijep način.

  
    USPOSTAVLJANJE RAVNOTEŽE

     

    ležim u krevetu

i znam:

dolazi

veliko

spuštanje:

započinje blagom mučninom

i bezrazložnim napadom panike.

    prije

dok sam ga samo zamišljao

bilo je nešto velebno strašno

– ili barem slikovito –

nešto kao pad u Technicolor™ bezdan.

    prije

dok sam ga samo zamišljao

bio sam uvjeren da ću drhtati

– ili se grčiti i znojiti –

ali ništa se od toga nikada nije dogodilo.

    sada znam da bi sve to umanjilo snagu tog osjećaja –

da se prevede u bilo kakav pokret

u bilo što

što nije on sam.

  
    KLUB BORACA

     

    kada smo izašli iz kina

Krešo je bio u svom

– za takve situacije –

uobičajeno bijesnom raspoloženju.

psovao je Hollywood kino Europa kinodistributere općenito

nacionalnu televiziju slobodu tiska globalizaciju vladu

katolike.

tu sam ga prekinuo podsjetivši ga da je i on sam katolik.

to je bio krivi potez

jer je za trenutak zastao

i okrenuo se prema meni:

TI zaveži!

to je bila TVOJA briljantna ideja

da se ide gledati ovaj film!

nakon toga je nastavio psovati

filmske kritičare krupni kapital binske radnike

Židove crnce kosooke bijelce.

ovaj put nisam ponovio grešku.

još je nekoliko puta opsovao Nomad

a onda je zapuhao tako snažan vjetar

da se činilo kako je temperatura odjednom pala za 20 stupnjeva.

to ga je ušutkalo –

ne i smirilo.

    ispred Mimare je hrpa klinaca na skateovima

pokušavala slomiti vrat.

Krešo ih je prezrivo pogledao

i zavrtio glavom:

pogledaj ih molim te!

umjesto da se drogiraju negdje na toplom!

kimnuo sam u znak slaganja.

    dok smo prelazili ulicu

pored nas je prošao školski autobus.

kada su primijetili da gledamo u njihovom pravcu

dvadesetak klinaca nalijepljeno na prozore

isplazilo je jezike ili podiglo srednji prst.

pogledao sam postrance Krešu.

mislio sam da će ga to potpuno razbjesniti

ali nije.

misliš da si pametan

rekao je mirnim glasom

ali klinci te na kraju uvijek razjebu.

  
    ŠTO JE DANIJEL DRAGOJEVIĆ REKAO

     

    kada je snimanje bilo gotovo

Dragojević nas je – Krešimira

Zlatka

i mene –

pozvao na kavu.

mislim da sam uspio

izgledati relativno normalno

iako sam bio izrazito živčan

i temeljito neispavan.

drugim riječima:

potpuno nesposoban za bilo kakav razgovor.

nadao sam se da će to biti protumačeno kao šutljivost

a ne kao nepristojnost.

    kada sam se vratio kući

odmah sam legao u krevet.

unatoč umoru

nisam mogao zaspati.

neprestano sam se prisjećao dijelova razgovora.

nakon nekog vremena sam popustio:

ustao sam iz kreveta

sjeo za stol

i odlučio zapisati što je Danijel Dragojević rekao.

    rekao je

pametan čovjek se ne boji

gluposti.

    rekao je

strah od gluposti je uvijek veći

u manjim sredinama.

    rekao je

najteže je napisati pjesmu

koju svatko može napisati.

    rekao je

u većini tekstova naših autora nedostaje stvarnosti

a to je zato što je na ovim prostorima ima jako malo.

    rekao je

sasvim je normalno da čovjek osjeti dosadu

kada počne čitati književnu kritiku.

    rekao je

uspjeh nije nešto čemu bismo trebali

težiti

rekao je.

    u jednom trenutku sam osjetio da bih mogao zaspati

pa sam se vratio u krevet.

zatvorio sam oči i vidio

Dragojevića Krešimira Zlatka i sebe

kako sjedimo za stolom:

oni izgledaju kao tri normalne osobe koje razgovaraju uz kavu

a ja pijem svoju kavu

i pušim – jednu za drugom – Zlatkove cigarete.

onda sam se sjetio intervjua koji je Peter Bogdanovich

snimio s Johnom Fordom

i bezglasno se nasmijao.

nakon toga

slika je počela polako nestajati

i trenutak prije nego ću zaspati

čuo sam neki poznati glas kako kaže

Danijele

osuđen si na strpljenje.

  
    IZABERI ŽIVOT

     

    nisam bio raspoložen za šetnju

ali bio je zadnji dan za preuzimanje pošiljke

pa sam se dobro utoplio

uzeo discman

i krenuo prema Branimirovoj.

    bio sam nasred Savske

i slušao let down

kada se uključila gradska rasvjeta.

ubrzao sam korak

duboko udahnuo

i zadržao zrak u plućima.

    predmeti su se počeli udaljavati

sve dok nisu nestali iza ruba obzora.

osjetio sam kako se ježim

od stopala na gore.

onda su i ljudi počeli polako nestajati

a zatim i sasvim iščezli.

poglasnio sam discman do kraja

i pohlepno udahnuo zrak.

  
    NAPAD PODVODNIM BOMBAMA

     

    vratio sam se s posla u šest sati

i Domagoj je već bio otišao u Osijek.

na štednjaku je stajao poklopljen tanjur i poruka.

na samoljepljivom papiriću je pisalo:

jedi s uskličnikom.

i tebi sretan put

rekao sam papiriću

zgužvao ga

i bacio u pepeljaru.

bio sam tako umoran i izgladnio da mi nije bilo do hrane:

da sam imao snage

osjećao bih zahvalnost.

ovako sam samo skuhao kavu

otišao u sobu

i uključio televizor.

na drugom programu je bio dokumentarac o pomorskim bitkama

za vrijeme II. svjetskog rata.

neki tip prekriven paučinom je pričao

kako je za jednog američkog napada podvodnim bombama

htio smiriti posadu

pa je sjeo na svoje zapovjedno mjesto

uzeo knjigu

i pravio se da čita.

za to vrijeme su oko podmornice odjekivale zaglušujuće detonacije

i on je osjećao kako mu se odjeća topi znojem.

a onda mu je prišao njegov zamjenik

i upozorio ga da knjigu drži naopako.

ugasio sam televizor

i sjedio nekoliko minuta u tihoj i polumračnoj sobi.

zatim sam na stolić odložio praznu šalicu

i pomaknuo se na rub dvosjeda

spreman za skok.

kapetane

rekao sam poluglasno

te detonacije nikada ne prestaju.

  
    JOŠ NEŠTO O NJOJ

ILI

KAKO KREŠIMIR PINTARIĆ ZAMIŠLJA OTAVU

     

     

  
    PRVA

     

    danas čvrsto vjerujem

da ljubavna poezija

ukoliko želi privući

čitateljsku pozornost

za početak

nužno mora

dočarati

jedan

stvarno

grozan

prizor.

    prvo sam pomislio

da bi uprizorenje

valjalo započeti sa
zamislite pijanu ženu

ali sam se predomislio.

    početak treba zvučati ovako:
sjetite se pijane žene.

    grozan prizor

zar ne?

    ali to još nije ništa.

    sada se sjetite

da je žena

vaša.

  
    DRUGA

     

    možda na svijetu postoje

važnije stvari

od žene koju volite

ali trenutno se

ne mogu sjetiti

niti jedne.

    isto tako

na svijetu možda postoje

gore stvari

od pijane žene

ali trenutno se

itd.

    najzanimljivije od svega jest to što

unatoč tomu što već godinama

izlazimo zajedno

nikada nisam uspio primijetiti

kako se opija.

    točnije:

nikada nisam primijetio taj prijelaz

između tijeznog i pijanog stanja.

    ovako:

pijemo zajedno u birtiji

i ona izgleda

sasvim trijezno

sve dok u jednom trenutku

ne počne izgledati

upadljivo pijano.

    jednom sam joj prilikom

– mislim da je bio nekakav četvrtak

ili petak

navečer –

na to skrenuo pozornost.

    ona je samo otpila

gutljaj gin tonica

i rekla da to nije

ni moja

ni njezina

krivica

nego je u pitanju

nedostatak

prikladnih

riječi.

    ne znam kakve su vaše sklonosti

ali ja doista volim kada mi žena

nešto objašnjava

nedostatkom

prikladnih

riječi.

  
    TREĆA

     

    nisam imao u planu

ništa zabavnije

za tu večer

– kao ni za bilo koju drugu –

pa sam odlučio

dopustiti joj

da se ukopa

do kraja.

    kako to misliš?

pitam.

    tako.

nedostaju nam

riječi

kaže.

    pokazujem joj rukom

da slobodno uđe u

podrobniju

razradu.

    na Islandu postoji

preko dvadeset izraza

za pijanstvo

što je sasvim dovoljno

da se pokriju sve faze

i svi oblici

pijanstva

kaže.

    ispija ostatak gin tonica

i dodaje:

a to je sasvim u redu

budući da ljudi tamo

neprestano piju.

    da sam malo prisebniji

već bih izvukao

nekakav zaključak

na osnovi

njezine brbljavosti.

    odakle ti to?

pitam.

    ona pogledom

traži konobara

i ne sluša me.

    HEJ.

    nisam siguran smije li se uopće

u situaciji kao što je ova

upotrijebiti izraz
razgovor.

    vučem je za rukav.

ona samo kaže:

ha?

    mrzim ponavljati pitanja.

    zar želiš reći

da se ovdje

malo pije?

pitam.

    stavlja mi ruku na potiljak

i nježno me privlači k sebi.

usnama mi dodirne

ušnu resicu

i povjerljivo-zagonetno-maznim

glasom mi kaže:

zamisli koliko se pije

na Islandu.

  
    ČETVRTA

     

    kući smo stigli oko pola tri.

s vrata je otišla do trosjeda

i umorno se svalila na njega.

ostala je nepomična

u nekakvom poluležećem položaju

pustivši kosu da joj padne preko lica.

zaključao sam vrata

i sjeo pored nje.

počeo sam je

lagano ljubiti

po vratu

iza uha

itsl.

    nije se micala.

    hej

rekao sam.

    ništa.

    hej

ponovio sam.

    idemo spavati

rekla je.

    a što kažeš na malo tjelovježbe

prije spavanja?

pitao sam.

    nope

odsjekla je.

    opet sam je poljubio –

ovaj put u uho.

ali ne preglasno.

tek toliko da je pokrenem.

    nope abominable snowmane
nope gargoyle

rekla je.

    zna se ponekad prebaciti na engleski.

bez nekog razloga.

    mislim da se ne mogu sama ni skinuti

promrmljala je.

    skočio sam s trosjeda

i demonstrirao joj

dvije tri

bodibilderske poze.

    nije reagirala.

    nisi valjda pila alkohol?

pokušao sam oponašati zabrinuto-zaprepašteni

glas njezine majke.

    nope

rekla je.

    zna biti blagoglagoljiva
poput vratara
u trapističkom
samostanu.

    maknuo sam joj kosu s lica.

imala je zatvorene oči.

    ovdje je netko pio alkohol

rekao sam umorno

i pomirljivo.

    otvorila je oči

i pogledala me

ili me barem pokušala pogledati

i rekla:
nope
piano has been drinking.

  
    PETA

     

    moram priznati

da me još na početku

naše veze

upozorila

da nije jedna od onih

koje se daju napiti

i iskoristiti.

    naravno da nikada nije rekla

da se ne da napiti.

    rekla je kako je sve stvar mjere:

ako popije koliko treba

to je u redu

jer djeluje
stimulativno

ali ako se napije

nije nizašta.

    bilo kako bilo

moja iskustva

to potvrđuju.

    AKO SU VAŠA ISKUSTVA S NJOM DRUKČIJA

MOLIM VAS DA MI SE JAVITE NA

031 122 797.

  
    ŠESTA

     

    svjestan sam činjenice

da postoji veliki broj

savršeno normalnih ljudi

koji nakon pijanstva

mogu uživati

u prijepodnevnoj

šetnji gradom.

    ili bilo kojoj aktivnosti

koja podrazumijeva

javni prostor.

    ljudi

možda ste normalni

ali vas ne razumijem.

    ja se trudim mamurluk

dijeliti samo sa

svojim najbližima.

    drukčije se ponašam

jedino u slučaju

kada ga namjeravam razbiti

s nekoliko piva

ili Jegera

već u zavisnosti

o godišnjem dobu.

    ali razbijanje se uopće ne da

usporediti s dijeljenjem

o kojem je ovdje riječ.

    dakle

prednost dajem

sljedećim aktivnostima:

izležavanje u krevetu

neobavezno protuslovljenje

uporno gunđanje

i zlostavljanje žene.

    ne znam što ona točno

o tome misli

ali mi se čini da mamurluke

podnosi bolje od mene.

    to me i ne bi toliko izluđivalo da pri tome i mene ne podnosi

bolje od mene.

  
    SEDMA

     

    budući da je ona nakon pijanstva

uglavnom dobre volje

ne znam smijem li uopće

govoriti o njezinom

mamurluku.

    naravno da zbog nepremostive

razlike u raspoloženju

teško shvaća da nisam

idealan sugovornik.

    ahoj

kaže mi.

    meni se ne da otvoriti oči

a kamoli usta.

    panji
skončite prosim
vstup a nastup
dverži se zaviraju

oponaša razglas

praške podzemne.

    umjesto odgovora navlačim

pokrivač preko glave.

ona ga miče

i ljubi me

u vrh nosa.

    pokušajte prestup na trase BEEEEE

ustrajna je.

    smrdi ti iz usta

kažem.

    to je malo smiri

ali samo nakratko.

pripija se uz mene

i ostaje mirna

nekoliko trenutaka.

    sprema provokaciju.

mogu to osjetiti.

    voliš li me?

pita.

    tako to obično počinje.

    ne.

zašto pitaš?

odgovaram

trudeći se da pri tome

zvučim osorno.

    zapravo

ne trudim se.
mamuran sam.

    što to znači?

pita.

    ništa

odgovaram.

    HEJ

kako bi bilo da mi posvetite

malo pozornosti

ako već ne ljubavi i nježnosti?

pita.

    isto koliko i vi meni noćas

odgovaram.

    znači to je

kaže.

    znam da to nikamo ne vodi

i zato šutim.

ili ako i vodi nekamo

ja tamo ne želim ići.

    osvećuješ mi se zbog izostanka maženja

kaže.

    jasno mi je što pokušava.

ali ja i dalje šutim.

ne dam se isprovocirati.

    onda se odmiče od mene

i kaže:

zar si sa mnom samo zbog seksa?

    to već nadilazi moje sposobnosti

odupiranja provokacijama.

bacam pokrivač na pod

skačem na nju

i urlam:

KOJEG SEKSA!?

  
    ZAKLJUČNA NAPOMENA

     

    imate pravo vjerovati

da sve ovo pišem

zbog vlastitog ega.

    ili novca i slave.

    dobro:

zbog vlastitog ega.

    iako bi bilo glupo

poricati svaku vezu

između pisanja i ega

mislim da to objašnjenje

promašuje bit

cijele stvari.

    ako to već nije odavno i dovoljno jasno

reći ću vam otvoreno i nedvosmisleno:

glavni razlog jest taj

što sam svjestan činjenice

da ženu koju voliš

nikada ne smiješ prestati

zavoditi.

  
    ZAKLJUČNA PJESMA

ILI

SLOBODNI STE POVJEROVATI BILO ŠTO

     

    
      ležali su uznojeni na krevetu.
      

      zrak je bio težak i nepomičan.
      

      zidovi i žaluzine su zadržavali
      

      sunčevu svjetlost
      

      ali ne i toplinu.
      

      teško disanje je bilo uronjeno
      

      u zvučni zid složen od
      

      tisuću usplamtjelih cvrčaka.
    

    zadovoljna?

je li to bilo to?

upitao sam

gledajući strop.

    aha

odgovorila sam.

    onda nije šteta za krevet

rekao sam.

    nasmijala sam se i pogledala ga.

gledao je strop.

    
      gledala ga je.
      

      onda je i on pogledao nju.
    

    o čemu razmišljaš?

upitao sam.

    htjela bih da mi kupiš mačića i zečića.

obećao si

rekla sam.

    dobro.

kada Rebeka umre

rekao sam.

    nemoj to govoriti.

Rebeka neće umrijeti

rekla sam i odvratila pogled.

    naravno da hoće.

i mačić i zečić će.

i mi ćemo

rekao sam.

    
      zatvorila je oči i šutjela.
    

    znam.

samo nemoj to govoriti

rekla sam.

    zašto ne?

upitao sam.

to niti ubrzava

niti usporava stvar

rekao sam.

    prekini

rekla sam.

šuti

rekla sam.

    
      šutjeli su neko vrijeme.
    

    dobro.

Rebeka neće umrijeti

rekao sam i stavio joj ruku na trbuh.

dobro?

    
      maknula je njegovu ruku s trbuha
      

      i okrenula se zidu.
    

    nemoj govoriti o tome

rekla sam

gledajući zid.

    dobro.

neću

rekao sam

gledajući njezina leđa.

    
      dobro?
    

  
    NAKON ZVUČNOG SIGNALA MOŽETE OSTAVITI PORUKU

     

    dogodilo se

baš onako kao što si rekao da može

ili hoće

ne sjećam se više

znam samo da sam hodao ulicom

jason pierce je pjevao
when you smile
you know you blind me
to all the horrors I see

i onda se dogodilo

baš taj osmijeh

nekakav predivan osjećaj

znaš

onaj osjećaj kada digneš pogled prema nebu

ne znajući što bi tamo točno trebao vidjeti

više kao da provjeravaš

ne gleda li netko tebe

